**Rea de plată**

*George Coşbuc*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Ea vine de la moară;

Şi jos în ulicioară

Punându-şi sacul, iacă

Nu-l poate ridica.

Ţi-l duc eu! Cum? Pe plată!

Iar ea, cuminte fată,

Se şi învoieşte-ndată.

De ce-ar şi zice ba?

Eu plec cu sacu-n spate.

La calea jumătate

Cer plata, trei săruturi.

Dar uite, felul ei:

Stă-n drum şi să socoate,

Şi-mi spune câte toate,

Că-s scump, că ea nu poate,

Că prea sunt multe trei!

Cu două se-nvoieşte,

Iar unul mi-l plăteşte,

Cu altul să-mi rămână

Datoare pe-nserat.

Dar n-am să-l văd cât veacul!

Şi iată-mă, săracul,

Să-i duc o poştie sacul

P-un singur sărutat!